Gedagte vir die dag: Gebed bind ons saamFoto: pixabay.com Stry saam met my deur vir my te bid. (Romeine 15:30) Gebed maak ons gelyk en bind ons saam. Leiers het ook nodig dat vol­gelinge vir hulle bid. Paulus het gereeld vir die gemeentes gevra om te bid. Al kon hulle nie saam met hom van plek tot plek reis of op markpleine en in tempels langs hom op die podium klim en getuig nie, was hul gebede vir hom tekenend van hul liefde, besorgdheid en meelewing. ‘Ek versoek julle dan dringend, broers,’ sê hy in die Romeinebrief, ‘in die Naam van ons Here Jesus en op grond van die liefde wat van die Heilige Gees kom: Stry saam met my, deur vir my te bid’ (Rom 15:30). Dis vir Paulus ’n ernstige saak om die gelowiges in gebed te verenig. Hy bid ook vir hulle. Paulus is spesifiek met sy versoeke. ‘Bid ook vir my,’ vra hy die Efesiërs, ‘dat wanneer ek preek, God my die woorde gee dat ek die gehei­menis van die evangelie met vrymoedigheid kan bekend maak’ (Ef 6:19). Hy vra dat hulle vir sy veiligheid onder die heidennasies voorbidding doen (Rom 15:31) en vir die rustydjie wat hy beplan (Rom 15:32). Jesus het in die nag voor sy kruisiging vir sy dissipels gevra om saam met Hom te bid. Hy het Petrus, Johannes en Jakobus uitgesonder: ‘Ek voel doods­benoud,’ het Hy gesê. ‘Bly hier en waak saam met My’ (Matt 26:38). Die dissipels kon nie wakker bly nie en het aan die slaap geraak, hoewel Hy hulle twee keer kom wakker maak het. Daarna het Hy Hom berus. Belowe jy ook soms dat jy sal bid en dan raak jou eie lewe so veeleisend dat jy vergeet? Almagtige Heer en Hemelvader, hulle wat ons leiers is, het ons eenvoudige gebede ook nodig. Help ons om hulle te onthou. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital